Ίνγκε Σέρενσεν

Η Ίνγκε Σέρενσεν (δαν. Inge Sørensen, 18 Ιουλίου 1924 – 9 Μαρτίου 2011) ήταν Δανή κολυμβήτρια, η οποία σε ηλικία μόλις 12 ετών και 24 ημερών κέρδισε το χάλκινο μετάλλιο στο αγώνισμα των 200 μέτρων πρόσθιας κολύμβησης στους Ολυμπιακούς Αγώνες του 1936 στο Βερολίνο. Αυτό το επίτευγμα την καθιστά τον μικρότερο σε ηλικία αθλητή ή αθλήτρια που κέρδισε μετάλλιο σε οποιοδήποτε ατομικό αγώνισμα σε Ολυμπιακούς Αγώνες της νεότερης εποχής (από το 1896 μέχρι σήμερα).

 Τα πρώτα χρόνια 
Η Σέρενσεν γεννήθηκε στο Σκόβσοβεντ (Skovshoved), ένα ψαροχώρι της Δανίας βόρεια της Κοπεγχάγης. Ο πατέρας της ήταν ιχθυέμπορος. Η Σέρενσεν άρχισε να κολυμπά από την ηλικία των τριών ετών στο λιμάνι του Σκόφσοφεντ και κέρδισε το πρώτο της Πρωτάθλημα Δανίας σε ηλικία 11 ετών, το 1936, στα 200 μ. πρόσθιο. Εξαιτίας αυτού, επιλέχθηκε να συμμετάσχει στους Ολυμπιακούς Αγώνες του ίδιου έτους, παρά τη μικρή ηλικία της.

 Στους Ολυμπιακούς Αγώνες του Βερολίνου 
Στους Ολυμπιακούς Αγώνες η Σέρενσεν κέρδισε την τρίτη θέση στον τελικό των 200 μέτρων πρόσθιας κολύμβησης με επίδοση 3:07,8 (είχε επιτύχει καλύτερους χρόνους σε προκριματικό και ημιτελικό), πίσω από την κάτοχο του παγκόσμιου ρεκόρ Ιαπωνίδα Χιντέκο Μαεχάτα (3:03,6) και τη Γερμανίδα Μάρτα Γκένενγκερ (3:04,2). Στους ίδιους Αγώνες και στο ίδιο αγώνισμα συμμετείχαν και άλλες δύο Δανές κολυμβήτριες, η 24χρονη Έντελ Νήλσεν και η 19χρονη Βάλμποργκ Κρίστενσεν, αλλά αν και ενήλικες, δεν μπόρεσαν ούτε καν να προκριθούν στον τελικό. Κατά σύμπτωση, μια επίσης Δανή κολυμβήτρια, η Έλσε Γιάκομπσεν, είχε κερδίσει επίσης χάλκινο μετάλλιο στο ίδιο αγώνισμα στους Ολυμπιακούς Αγώνες του 1932. Η Σέρενσεν παραμένει η νεαρότερη αθλήτρια που πήρε μετάλλιο σε οποιοδήποτε ατομικό αγώνισμα σε Ολυμπιακούς Αγώνες. Ο τελικός του αγωνίσματός της, που διεξάχθηκε στις 11 Αυγούστου 1936, ήταν η πρώτη ζωντανή μετάδοση στην ιστορία της ραδιοφωνίας της Δανίας, γεγονός που και από μόνο του δημιούργησε αίσθηση.

Φθάνοντας στην Κοπεγχάγη στην επιστροφή τους από το Βερολίνο, η Σέρενσεν και η άλλη Δανή που είχε κερδίσει μετάλλιο, η Ράγκνχιλντ Χβέγκερ, γνώρισαν μια χαοτική υποδοχή: κάπου τριάντα χιλιάδες άνθρωποι τις περίμεναν στον σιδηροδρομικό σταθμό και έφραξαν όλες τις εξόδους, οπότε οι αθλήτριες έφυγαν περπατώντας πάνω στις σιδηροτροχιές και η Ίνγκε έχασε την κούκλα της.. Από τους Ολυμπιακούς Αγώνες και μετά, ήταν γνωστή στη Δανία και με τη χαϊδευτική ονομασία Lille henrivende Inge (= «η μικρή αξιαγάπητη Ίνγκε»)

 Μετέπειτα αγώνες 
Από το 1936 έως το 1938 η Σέρενσεν βελτίωσε τις επιδόσεις της, παρότι υπήρχε φόβος ότι η είσοδός της στην εφηβεία θα καθυστερούσε την ανάπτυξή της. Στο Ευρωπαϊκό Πρωτάθλημα Υγρού Στίβου 1938 στο Λονδίνο κέρδισε το χρυσό μετάλλιο στα 200 μέτρων πρόσθιας. Η περίοδος 1939-1941 ήταν το αποκορύφωμα της σταδιοδρομίας της από πλευράς επιδόσεων: Το 1939 κατέρριψε το παγκόσμιο ρεκόρ στα 400 και τα 500 μέτρα πρόσθιας, ενώ το 1941 έγινε η πρώτη Δανή κολυμβήτρια που κολύμπησε τα 200 μ. στο πρόσθιο σε λιγότερο από 3 λεπτά. Από το 1936 έως το 1944 κέρδισε συνολικά 9 πρωταθλήματα Δανίας και 2 πρωταθλήματα Σκανδιναβίας, πέρα από το προαναφερθέν Ευρωπαϊκό. Στα αγωνίσματα του πρόσθιου κατέρριψε 14 εθνικά ρεκόρ Δανίας.. Ωστόσο κάπου εκεί ο Β΄ Παγκόσμιος Πόλεμος άρχισε να ρίχνει το βάρος του, καθώς εξαιτίας του δεν έγιναν Ολυμπιακοί Αγώνες το 1940 και το 1944, ούτε Ευρωπαϊκό Πρωτάθλημα Υγρού Στίβου το 1942. Η έλλειψη άλλων διεθνών αγώνων και η μεταπολεμική ένδεια σε μια εποχή που οι αθλητές ήταν πραγματικά ερασιτέχνες, οδήγησαν τη Σέρενσεν να πάρει την απόφαση να τερματίσει την αγωνιστική σταδιοδρομία της το 1944.

 Μετά την αγωνιστική σταδιοδρομία 
Η Σέρενσεν μελέτησε παιδαγωγικά και προπονητική το 1946 και αργότερα δίδαξε γυμναστική και κολύμβηση. Το 1948 παντρεύτηκε τον Δανό μηχανικό Γιάνους Τάμπουρ (Janus Tabur) και μετανάστευσαν στη Νότια Αφρική, κατόπιν στον Καναδά και τέλος, το 1951, στις Ηνωμένες Πολιτείες Αμερικής. Η Σέρενσεν-Τάμπουρ έζησε από τότε στις ΗΠΑ, και συγκεκριμένα στο Νιου Τζέρσεϊ, μέχρι τον θάνατό της σε ηλικία 86 ετών.
Παραπομπές

Βιβλιογραφία


Εξωτερικοί σύνδεσμοι


Κατηγορία:Δανοί αθλητές
Κατηγορία:Ολυμπιονίκες της κολύμβησης
Κατηγορία:Δανοί Ολυμπιονίκες
Κατηγορία:Κολυμβητές στους Θερινούς Ολυμπιακούς Αγώνες 1936